text: Docti animam Flacci qui reddere possit, is vnus
  Ipse fuit Flaccus mens & imago sui:
  Flacci animae possit qui iustum appingere corpus
  Flacci olim extincto corpore, nemo fuit,
  Nemo fuit, nemo, nostri nisi seculi Apellis
  Vnius Ottonis ingeniosa manus.
  Ille Venusinum sic exprimit arte venusta
  Spiret vt addubites Flaccus, an ipsa Venus.
  Flacce dabis veniam, multum tibi dexter Apollo,
  Plus etiam tribuit Vaenia dextra tibi.
  Ille loqui blandum docto dedit ore, colore
  Vaenius & solido gratius ore loqui.
  
  Max. Vrientius.